CELEX: 32021D1013
Language: bg
Date: 2021-06-21 00:00:00
Title: Решение (ОВППС) 2021/1013 на Съвета от 21 юни 2021 година за назначаване на специален представител на Европейския съюз за Централна Азия

22.6.2021   
               
               
                  BG
               
               
                  Официален вестник на Европейския съюз
               
               
                  L 222/33
               
            
         РЕШЕНИЕ (ОВППС) 2021/1013 НА СЪВЕТА
         от 21 юни 2021 година
         за назначаване на специален представител на Европейския съюз за Централна Азия
         СЪВЕТЪТ НА ЕВРОПЕЙСКИЯ СЪЮЗ,
         като взе предвид Договора за Европейския съюз, и по-специално член 33 и член 31, параграф 2 от него,
         като взе предвид предложението на върховния представител на Съюза по въпросите на външните работи и политиката на сигурност,
         като има предвид, че:
         
                     (1)
                  
                  
                     На 15 април 2015 г. Съветът прие Решение (ОВППС) 2015/598 (1) за назначаване на г-н Peter BURIAN за специален представител на Европейския съюз (СПЕС) за Централна Азия.
                  
               
                     (2)
                  
                  
                     На 25 юни 2018 г. Съветът прие Решение (ОВППС) 2018/904 (2) за удължаване на мандата на г-н BURIAN като СПЕС за Централна Азия. За последен път посоченото решение беше изменено с Решение (ОВППС) 2021/282 на Съвета (3). Мандатът на СПЕС изтича на 30 юни 2021 г.
                  
               
                     (3)
                  
                  
                     Следва да бъде назначен нов СПЕС за Централна Азия за период от 20 месеца.
                  
               
                     (4)
                  
                  
                     СПЕС ще изпълнява мандата в обстановка, която може да се влоши и да възпрепятства постигането на целите на външната дейност на Съюза, установени в член 21 от Договора,
                  
               ПРИЕ НАСТОЯЩОТО РЕШЕНИЕ:
         
            Член 1
            Специален представител на Европейския съюз
            Г-жа Terhi HAKALA се назначава за специален представител на Европейския съюз (СПЕС) за Централна Азия от 1 юли 2021 г. до 28 февруари 2023 г. Съветът може да вземе решение мандатът на СПЕС да бъде удължен или прекратен предсрочно въз основа на оценка на Комитета по политика и сигурност (КПС) и по предложение на върховния представител на Съюза по въпросите на външните работи и политиката на сигурност (ВП).
         
         
            Член 2
            Цели на политиката
            Мандатът на СПЕС се основава на целите на политиката на Съюза в Централна Азия. Тези цели включват:
            
                        а)
                     
                     
                        насърчаване на добри и близки отношения между Съюза и държавите от Централна Азия, основани на общи ценности и интереси, както е посочено в съответните споразумения;
                     
                  
                        б)
                     
                     
                        принос за повишаване на стабилността и сътрудничеството между държавите в региона;
                     
                  
                        в)
                     
                     
                        принос за укрепване на демокрацията, принципите на правовата държава, доброто управление и зачитането на правата на човека и основните свободи в Централна Азия;
                     
                  
                        г)
                     
                     
                        предприемане на мерки по отношение на основни заплахи, по-специално специфични проблеми с преки последици за Съюза;
                     
                  
                        д)
                     
                     
                        подобряване на ефективността и видимостта на Съюза в региона, включително чрез по-тясна координация с другите имащи отношение партньори и международни организации, например Организацията за сигурност и сътрудничество в Европа (ОССЕ) и Организацията на обединените нации (ООН).
                     
                  
         
            Член 3
            Мандат
            
               1.   За постигане на целите на политиката мандатът на СПЕС е:
               
                           а)
                        
                        
                           да допринася за общата политическа координация на Съюза в Централна Азия и да спомага за осигуряване на съгласуваност на външните действия на Съюза в региона;
                        
                     
                           б)
                        
                        
                           да допринася за процеса на изпълнение на стратегията на Съюза за ново партньорство с Централна Азия, допълван със съответните заключения на Съвета и с последващи доклади за напредъка при изпълнението на стратегията на Съюза за Централна Азия, да отправя препоръки и да докладва редовно пред съответните органи на Съвета;
                        
                     
                           в)
                        
                        
                           да подпомага Съвета при по-нататъшното разработване на цялостна политика по отношение на Централна Азия;
                        
                     
                           г)
                        
                        
                           да следи отблизо политическите събития в Централна Азия, като развива и поддържа тесни контакти с правителствата, парламентите, съдебната власт, гражданското общество и средствата за масово осведомяване;
                        
                     
                           д)
                        
                        
                           да насърчава Казахстан, Киргизстан, Таджикистан, Туркменистан и Узбекистан да си сътрудничат по регионални въпроси от общ интерес;
                        
                     
                           е)
                        
                        
                           да развива подходящи контакти и сътрудничество с основните заинтересовани участници в региона и всички имащи отношение регионални и международни организации;
                        
                     
                           ж)
                        
                        
                           в сътрудничество със СПЕС за правата на човека да допринася за изпълнението на политиката на Съюза в областта на правата на човека в региона, включително насоките на Съюза относно правата на човека, и по-специално насоките на Съюза относно децата и въоръжените конфликти, както и относно насилието срещу жените и момичетата и борбата с всички форми на дискриминация срещу тях, както и за изпълнението на политиката на Съюза във връзка с Резолюция 1325(2000) на Съвета за сигурност на ООН относно жените, мира и сигурността, включително като следи и докладва за развитието на събитията и изготвя препоръки в тази област;
                        
                     
                           з)
                        
                        
                           в тясно сътрудничество с ООН и ОССЕ да допринася за предотвратяването и разрешаването на конфликти, като установява контакти с властите и други участници на местно ниво, като неправителствени организации, политически партии, малцинства, религиозни групи и техните лидери;
                        
                     
                           и)
                        
                        
                           да допринася за определяне на аспектите на общата външна политика и политика на сигурност по отношение на Централна Азия, свързани с енергийната сигурност, сигурността на границите, борбата с тежката престъпност, включително наркотиците и трафика на хора, както и управлението на водните ресурси, околната среда и изменението на климата;
                        
                     
                           й)
                        
                        
                           да насърчава постигането на регионална сигурност в Централна Азия в контекста на намаляването на международното присъствие в Афганистан.
                        
                     
            
               2.   СПЕС оказва подкрепа на работата на ВП и поддържа общ поглед върху всички дейности на Съюза в региона.
            
         
         
            Член 4
            Изпълнение на мандата
            
               1.   СПЕС отговаря за изпълнението на мандата, като действа под ръководството на ВП.
            
            
               2.   КПС поддържа тесни връзки със СПЕС и е основното му звено за контакт със Съвета. КПС предоставя стратегически насоки и политическо ръководство на СПЕС в рамките на мандата, без да се засягат правомощията на ВП.
            
            
               3.   СПЕС си сътрудничи и работи в тясна координация с Европейската служба за външна дейност (ЕСВД) и с компетентните ѝ отдели.
            
         
         
            Член 5
            Финансиране
            
               1.   Референтната сума, предназначена за покриване на свързаните с мандата на СПЕС разходи за периода от 1 юли 2021 г. до 28 февруари 2023 г., е в размер на 1 885 000 EUR.
            
            
               2.   Управлението на разходите се извършва в съответствие с процедурите и правилата, приложими към общия бюджет на Съюза.
            
            
               3.   Управлението на разходите се урежда с договор между СПЕС и Комисията. СПЕС се отчита пред Комисията за всички направени разходи.
            
         
         
            Член 6
            Формиране и състав на екипа
            
               1.   В рамките на мандата на СПЕС и съответните предоставени финансови средства СПЕС отговаря за формирането на екип. Екипът включва експерти по специфични въпроси на политиката съобразно изискванията на мандата. СПЕС своевременно предоставя на Съвета и Комисията информация за състава на екипа.
            
            
               2.   Държавите членки, институциите на Съюза и ЕСВД могат да предлагат командироване на служители към СПЕС. Възнаграждението на тези командировани служители се поема съответно от съответната държава членка, институция на Съюза или ЕСВД. Експертите, командировани от държавите членки в институциите на Съюза или в ЕСВД, могат също да бъдат изпращани на работа към СПЕС. Договорно наетите членове на международния персонал са граждани на държава членка.
            
            
               3.   Всички командировани служители остават под административното ръководство на изпращащата държава членка, изпращащата институция на Съюза или ЕСВД и изпълняват задълженията си и действат в интерес на изпълнението на мандата на СПЕС.
            
            
               4.   Персоналът на СПЕС се разполага в същите сгради като съответните отдели на ЕСВД или делегации на Съюза, така че да се гарантират съгласуваността и последователността на дейностите им.
            
         
         
            Член 7
            Привилегии и имунитети на СПЕС и на неговия персонал
            Привилегиите, имунитетите и допълнителните гаранции, необходими за изпълнението и безпрепятственото провеждане на мисията на СПЕС и за членовете на персонала на СПЕС, се договарят с приемащите държави в зависимост от случая. За тази цел държавите членки и ЕСВД оказват цялото необходимо съдействие.
         
         
            Член 8
            Сигурност на класифицираната информация на ЕС
            СПЕС и членовете на екипа на СПЕС спазват принципите и минималните стандарти за сигурност, установени с Решение 2013/488/ЕС на Съвета (4).
         
         
            Член 9
            Достъп до информация и логистична подкрепа
            
               1.   Държавите членки, Комисията, ЕСВД и Генералният секретариат на Съвета осигуряват предоставянето на достъп на СПЕС до всяка информация от значение за него.
            
            
               2.   Делегациите на Съюза в региона и/или държавите членки, в зависимост от случая, предоставят логистична подкрепа в региона.
            
         
         
            Член 10
            Сигурност
            В съответствие с политиката на Съюза относно сигурността на персонала, разположен извън Съюза като оперативен капацитет съгласно дял V от Договора, СПЕС предприема всички разумно приложими мерки съобразно мандата си и обстановката от гледна точка на сигурността в региона, за който отговаря, за осигуряване на сигурността на целия персонал, намиращ се под прякото ръководство на СПЕС, по-специално като:
            
                        а)
                     
                     
                        изготвя конкретен план за сигурност въз основа на насоките от ЕСВД, който включва конкретни физически, организационни и процедурни мерки за сигурност, урежда управлението на безопасното придвижване на персонала към и в рамките на района, за който отговаря, както и управлението на инциденти, свързани със сигурността, и включва план за действие при извънредни обстоятелства и план за евакуация;
                     
                  
                        б)
                     
                     
                        гарантира, че целият персонал, разположен извън Съюза, е застрахован за висок риск съобразно условията в района, за който отговаря;
                     
                  
                        в)
                     
                     
                        гарантира, че всички членове на екипа на СПЕС, които ще бъдат разположени извън Съюза, включително местно наетият персонал, са преминали подходящо обучение в областта на сигурността преди или непосредствено след пристигането си в района, за който отговарят, съобразно степента на риск, определена за този район от ЕСВД;
                     
                  
                        г)
                     
                     
                        гарантира, че се изпълняват всички приети препоръки, направени в резултат на извършените редовни оценки на сигурността, и представя на ВП, Съвета и Комисията писмени доклади относно тяхното изпълнение, както и относно други свързани със сигурността въпроси, в рамките на редовните доклади за напредъка и на окончателен цялостен доклад за изпълнението на мандата.
                     
                  
         
            Член 11
            Доклади
            СПЕС представя редовно доклади на ВП и КПС. При необходимост СПЕС докладва и на работните групи на Съвета. Редовните доклади се разпространяват чрез мрежата COREU. СПЕС може да представя доклади на Съвета по външни работи. СПЕС може да участва в предоставянето на информация на Европейския парламент.
         
         
            Член 12
            Координация
            
               1.   СПЕС допринася за единството, съгласуваността и ефективността на действията на Съюза и подпомага осигуряването на съгласувано използване на всички инструменти на Съюза и действия на държавите членки с оглед постигането на целите на политиката на Съюза. По целесъобразност се търси установяване на контакти с държавите членки. Дейностите на СПЕС се координират с дейностите на съответния географски отдел на ЕСВД и с Комисията. СПЕС представя редовни брифинги за мисиите на държавите членки и делегациите на Съюза.
            
            
               2.   На място се поддържат тесни връзки със съответните ръководители на мисии на държавите членки и с ръководителите на делегации на Съюза. Те полагат всички възможни усилия, за да съдействат на СПЕС при изпълнението на мандата му. Освен това СПЕС осъществява връзка с други участници на международно и регионално ниво, представени на място.
            
         
         
            Член 13
            Съдействие по отношение на претенциите
            СПЕС и персоналът на СПЕС съдействат за осигуряването на материали за изготвяне на отговор на претенции и задължения, възникнали във връзка с мандатите на предходните СПЕС за Централна Азия, като оказват административна помощ и осигуряват достъп до съответните документи за тази цел.
         
         
            Член 14
            Преглед
            Изпълнението на настоящото решение и неговата съгласуваност с други действия на Съюза в региона подлежат на редовен преглед. СПЕС представя пред ВП, Съвета и Комисията редовни доклади за напредъка, а до 30 ноември 2022 г. — окончателен цялостен доклад за изпълнението на мандата.
         
         
            Член 15
            Влизане в сила
            Настоящото решение влиза в сила в деня на приемането му.
         
         
            Съставено в Люксембург на 21 юни 2021 година.
            
               
                  За Съвета
               
               
                  Председател
               
               J. BORRELL FONTELLES
            
         
         
            (1)  Решение (ОВППС) 2015/598 на Съвета от 15 април 2015 г. за назначаване на специален представител на Европейския съюз за Централна Азия (ОВ L 99, 16.4.2015 г., стр. 25).
         
            (2)  Решение (ОВППС) 2018/904 на Съвета от 25 юни 2018 г. за удължаване на мандата на специалния представител на Европейския съюз за Централна Азия (ОВ L 161, 26.6.2018 г., стр. 12).
         
            (3)  Решение (ОВППС) 2021/282 на Съвета от 22 февруари 2021 г. за изменение на Решение (ОВППС) 2018/904 за удължаване на мандата на специалния представител на Европейския съюз за Централна Азия (ОВ L 62, 23.2.2021 г., стр. 45).
         
            (4)  Решение 2013/488/ЕС на Съвета от 23 септември 2013 г. относно правилата за сигурност за защита на класифицирана информация на EC (ОВ L 274, 15.10.2013 г., стр. 1).